Yukon’s onde ånd

Yukon’s onde ånd er en norsk roman, utgitt som bok nummer 66 i den 83 bind store serien om western-helten og US-marshalen Morgan Kane. Boka ble lansert i 1973, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 510 og kostet fire kroner. 

I Yukon’s onde ånd er handlingen lagt til 1897, og Kane har blitt 41 år. Boka er en slags fortsettelse av Alaska marshal, fra et Klondike der gullfeberen herjer. Nå befinner Kane (og Black-Jack Locasto) seg  på vannveiene nord i Canada, i kano, på vei over rolige sjøer og  ned de frådende strykene White Horse Rapids, fra Fort Bennet til Dawson City.  

Naturskildreren Hallbing viser leserne det mektige kanadiske landskapet, og beskriver det så nært at det gir leserne en følelse av å være tilstede. Mindre realisme er det i de, etter hvert, mer og mer utrolige hendelsene som inntreffer: Det dukker opp en mystisk ond ånd, Wolverinne, en ulv eller menneske som kastrerer menn... Kane mister revolveren ... Wyatt Earp (!) dukker opp og låner Kane sin...

Mottagelsen av boka 
Kane-serien var de første årene etter at den startet i 1966 blitt utgitt i nokså normale pocket-opplag på 12-16000, men fra 1969 hadde forlaget merket en økende interesse. Forleggeren Finn Arnesen beskriver utviklingen etter det som «rakettferden mot kjempeopplagene». Nå trykket forlaget et førsteopplag på .

Seriens popularitet gjorde at Yukon’s onde ånd snart måtte trykkes i nye opplag. Mens den fortsatt ble utgitt i Bladkompaniets opprinnelige pocket-serie kom boka i minst tre opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.

Og utgivelsene var ikke begrenset til Norge. 

Boka kom i 1978 i Danmark på Winther som Yukon’s onde ånd og året etter i Sverige som Blodigt offer.
I Finland kom den i 1980 på Otava som Kuoleman huuto. Også Island fikk sin utgave: Blóðug refsing.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Yukon’s onde ånd i bok nr. 38, sammen med Alaska marshal. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Yukon’s onde ånd i 2008 som bok 74 i bind 73–74. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom den i 2015 med tittelen Yukons onde ånd (uten apostrof), som bok nr. 75 i serien, en utgivelse som i 2019 ble lansert som lydbok av Norsk lyd- og blindeskriftbibliotek, innlest av Jan Olav Simonsen. 

Den manglende genitivsapostrofen og plasseringen som bok 75 i serien er ført videre i senere utgivelser, som i Cappelen Damms lydbokversjon fra 2021, lest inn av Torgeir Reiten.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 256–257.

Norske romaner
Morgan Kane
Bøker fra 1973